CELEX: 62011TN0015
Language: mt
Date: 2011-01-06 00:00:00
Title: Kawża T-15/11: Rikors ippreżentat fis- 6 ta’ Jannar 2011 — Sina Bank vs Il-Kunsill

5.3.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 72/26
            
         Rikors ippreżentat fis-6 ta’ Jannar 2011 — Sina Bank vs Il-Kunsill
   (Kawża T-15/11)
   2011/C 72/43
   Lingwa tal-kawża: l-Ingliż
   
      Partijiet
   
   
      Rikorrenti: Sina Bank (Tehran, l-Iran) (rappreżentanti: B. Mettetal u C. Wucher-North, avukati)
   
      Konvenut: Il-Kunsill tal-Unjoni Ewropea
   
      Talbiet tar-rikorrenti
   
   
               —
            
            
               tannulla l-punt 8 tat-taqsima B tal-Anness VIII tar-Regolament Nru 961/2010 (1) sa fejn dan jikkonċerna lir-rikorrenti;
            
         
               —
            
            
               tannulla l-ittra dwar deċiżjoni tal-Kunsill tat-28 ta’ Ottubru 2010;
            
         
               —
            
            
               tiddikjara bħala inapplikabbli l-punt 8 tat-taqsima B tal-Anness II tad-Deċiżjoni tal-Kunsill 2010/413/PESK dwar miżuri restrittivi kontra l-Iran (2) sa fejn dan jikkonċerna lir-rikorrenti;
            
         
               —
            
            
               tiddikjara l-Artikolu 16(2) tar-Regolament tal-Kunsill Nru 961/2010 bħala inapplikabbli għar-rikorrenti;
            
         
               —
            
            
               tiddikjara l-Artikolu 20(1)(b) tad-Deċiżjoni tal-Kunsill 2010/413/PESK bħala inapplikabbli għar-rikorrenti;
            
         
               —
            
            
               tikkundanna lill-Kunsill għall-ispejjeż tiegħu u għal dawk sostnuti mir-rikorrenti.
            
         
      Motivi u argumenti prinċipali
   
   Ir-rikorrenti tinvoka erba’ motivi insostenn tar-rikors tagħha:
   
               (1)
            
            
               Permezz tal-ewwel motiv tagħha, hija tallega li l-kriterji sostanzjali tal-indikazzjoni skont ir-regolament u d-deċiżjoni kkontestati tal-2010 ma humiex sodisfatti fir-rigward tar-rikorrenti u/jew li l-Kunsill wettaq żball manifest ta’ evalwazzjoni meta ddeċieda jekk il-kriterji kinux sodisfatti jew le. Konsegwentement, l-indikazzjoni tar-rikorrenti ma hijiex ġustifikata.
            
         
               (2)
            
            
               Permezz tat-tieni motiv tagħha, hija tallega li l-indikazzjoni tagħha tikser il-prinċipju ta’ trattament ugwali;
               
                           —
                        
                        
                           ir-rikorrenti ġarrbet nuqqas ta’ trattament ugwali fir-rigward tas-sitwazzjoni ta’ banek Iranjani oħra;
                        
                     
                           —
                        
                        
                           ir-rikorrenti ġarrbet nuqqas ta’ trattament ugwali fir-rigward tas-sitwazzjoni ta’ banek Iranjani oħra inklużi fil-lista, kif ukoll fir-regolament u fid-deċiżjoni tal-2010;
                        
                     
                           —
                        
                        
                           ir-rikorrenti ġarrbet nuqqas ta’ trattament ugwali fir-rigward tas-sitwazzjoni ta’ “Daftar” u tal-Fondazzjoni Mostaz’afan.
                        
                     
         
               (3)
            
            
               Permezz tat-tielet motiv tagħha, hija tallega li ma ġewx irrispettati d-drittijiet tad-difiża u li ma ġiex sodisfatt ir-rekwiżit ta’ motivazzjoni tas-sanzjonijiet peress illi:
               
                           —
                        
                        
                           ir-rikorrenti ma rċeviet l-ebda informazzjoni mill-Kunsill sabiex issostni l-pożizzjoni tiegħu, ħlief motivazzjoni lakonika ta’ żewġ linji, ġenerali u mhux eżatta;
                        
                     
                           —
                        
                        
                           għalkemm ir-rikorrenti għamlet lill-Kunsill talbiet għall-informazzjoni preċiża fir-rigward tal-indikazzjoni tagħha, dan tal-aħħar la wieġeb lir-rikorrenti u lanqas għall-ittri tal-avukati tiegħu;
                        
                     
                           —
                        
                        
                           dik is-sitwazzjoni tirrendi impossibbli li jiġi ddeterminat jekk il-miżura hijiex fondata jew ivvizzjata bi żball;
                        
                     
                           —
                        
                        
                           kull prova prodotta kontra r-rikorrenti kellha tiġi kkomunikata lilu, sa fejn dan huwa possibbli, jew simultanjament mal-adozzjoni ta’ deċiżjoni inizjali tal-iffriżar tal-fondi tagħha jew inkella kemm jista’ jkun malajr wara li dan ikun sar.
                        
                     
         
               (4)
            
            
               Permezz tar-raba’ motiv tagħha, hija tallega li l-miżuri restrittivi jiksru d-dritt ta’ proprjetà tagħha u ma humiex propozjonati, u dan bi ksur tal-prinċipju Komunitarju ta’ propozjonalità ta’ deċiżjoni peress illi:
               
                           —
                        
                        
                           ma teżisti l-ebda rabta bejn l-għan segwit mill-Kunsill u l-miżura restrittiva imposta fuq ir-rikorrenti;
                        
                     
                           —
                        
                        
                           il-Kunsill ma identifika l-ebda tranżazzjoni li kienet involuta fiha r-rikorrenti;
                        
                     
                           —
                        
                        
                           jeżistu miżuri possibbli oħra, iktar proporzjonati, kontra r-riskju marbut mal-allegati “attivitajiet nukleari” Iranjani u l-finanzjament ta’ dawn tal-aħħar.
                        
                     
         
      (1)  Regolament tal-Kunsill (UE) Nru 961/2010 tal-25 ta’ Ottubru 2010 dwar miżuri restrittivi kontra l-Iran u li jħassar ir-Regolament (KE) Nru 423/2007 (ĠU L 281, 27.10.2010, p. 1)
   
      (2)  Deċiżjoni tal-Kunsill tas-26 ta’ Lulju 2010 dwar miżuri restrittivi kontra l-Iran u li tħassar il-Pożizzjoni Komuni 2007/140/PESK (ĠU L 195, 27.7.2010, p. 39)